[Video] Bejaardes sê mekaar die stryd aan | Maroela Media
ŉ 99-jarige en ŉ 92-jarige het mekaar verlede week in Albuquerque in die VSA die stryd aangesê oor 60 m, en 18 sekondes later was wenner oor die wenstreep.
Dit was Orville Rogers (99) wat as die wenner uit die stryd getree het.
“Ek dink as ek maar net ŉ bietjie vorentoe geleun het by die wenstreep, kon ek dalk wen…” het Dixon Hemphill (92) na die tyd gesê. Hy was net 0,05 sekondes stadiger as Rogers. “Toe ons wegtrek was ek voor en het gedink dat dit goed gaan.”
Rogers sê hy is meer begaan oor die tyd wat hy opstel as die posisie waarin hy eindig. “Ek het nie kompetisie nie. Al wat ek moet doen is om op te daag, die resies te voltooi en ŉ medalje te kry.”
Verlede maand het hy ŉ boek, The Running Man, uitgegee – en het hy nie ŉ storie nie! Hy was ŉ ervare vlieënier in die Tweede Wêreldoorlog. In die laaste tien jaar het hy 13 rekords in sy ouderdomsgroep in die slag laat bly. “Ek het jare gelede my sukses begin visualiseer.” Hy doen dit steeds: “Ek oefen baie hard en visualiseer hoe ek die wenstreep haal. Dit is baie lonend om die vermoë te hê om jou doelwitte te bereik.”
Na die nederlaag is Hemphill vasbeslote om beter te vaar. Hy het al ŉ motorfietsongeluk oorleef en in 2008 ŉ heupvervanging gehad. Hemphill sê hy hardloop omdat hy dit geniet en vir die kameraadskap. “Daar is oefeninge wat ek nie doen nie, maar wat ek eintlik veronderstel is om te doen,” bieg hy.
Hemphill het eers ná 40 begin hardloop en Rogers op 50.
Die twee het mekaar aangedurf as deel van die 2017 USATF-meesters binnenshuise baankampioenskap.
Motiverend en oulik · 2 jaar gelede
Dit is uiters motiverend en oulik. Verder ‘n goeie voorbeeld dat mens vir altyd meot oefen. Dankie Maroela
Dis so kosbaar!!! Ek se altyd: dis nie jou ouderdom nie, maar jou GESONDHEID wat jou deurdra!!! Hoop ons sien hulle volgende jaar weer!!!